“પહેલીવાર ‘નીરજા’ ફિલ્મનું ટ્રેલર જોયું ત્યારે ૨૯ વર્ષ પહેલાં આંખો સામે બનેલી એ ઘટના તાજી થઈ ગઈ. બંદૂકના ધડાકા અને આતંકવાદીઓની ધમકી, બાળકો-મહિલાઓનો રડવાનો અવાજ અને પુરુષોની આંખોનો ડર, કટોકટીના એ સત્તર કલાક આખી જિંદગીની દુઃખદ યાદ બની ગયા છે.” આ શબ્દો છે અમદાવાદનાં પ્રીતિ શાહ-ખરીદિયાના. એ ગોઝારા વિમાન અપહરણકાંડની યાદ તાજી થતાં જ એ અવાચક બની ગયાં હતાં. રામ માધવાણી દિગ્દર્શિત અને સોનમ કપૂર અભિનીત ‘નીરજા’ ફિલ્મ રિલીઝ થવા જઈ રહી છે. સિનેમાની નીરજા તો સોનમ છે, પરંતુ એ હતભાગી ફલાઈટમાં અમદાવાદના ૨૧ પ્રવાસીઓ હાજર હતા અને તેમને આતંકવાદીઓ સામે બાથ ભીડનારી વીરાંગના નીરજાને સદેહે લડતાં જોઈ છે. કચકડે મઢેલી ફિલ્મ કેવી હશે એ સસ્પેન્સ છે પણ પ્લેન હાઈજેકના સાક્ષીઓ આ ઘટના એમના શબ્દોમાં વર્ણવે છે.